สตาร์ วอร์ส ฮอลิเดย์สเปเชียล

| สตาร์ วอร์ส ฮอลิเดย์สเปเชียล |
| --- | --- |
โฆษณาภาพยนตร์ตอนพิเศษฯ ในนิตยสาร TV Guide
เค้าโครงจาก: สตาร์ วอร์ส โดยจอร์จ ลูคัส
เขียนโดย:   Pat Proft  Leonard Ripps  Bruce Vilanch  Rod Warren  Mitzie Welch 
กำกับโดย:   Steve Binder 
แสดงนำ:   Mark Hamill  Harrison Ford  Carrie Fisher  Anthony Daniels  Peter Mayhew  James Earl Jones  Beatrice Arthur  Art Carney  Diahann Carroll  Jefferson Starship  Harvey Korman 
เสียงของ:   Mark Hamill  Harrison Ford  Carrie Fisher  Anthony Daniels  Don Francks (ไม่มีในเครดิต) 
ผู้ประพันธ์เพลง:   John Williams  (Star Wars theme)  Ian Fraser  (สกอร์)  Ken Welch  Mitzie Welch  (เพลง) 
ประเทศแหล่งกำเนิด: สหรัฐ
ภาษาต้นฉบับ: อังกฤษ
การผลิต
ผู้อำนวยการผลิต:   Gary Smith  Dwight Hemion 
ผู้อำนวยการสร้าง:   Joe Layton  Jeff Starsh  Ken Welch  Mitzie Welch 
ความยาวตอน: 98 นาที
บริษัทผู้ผลิต:   Smith-Hemion Productions  Winters Hollywood Entertainment Holdings Corporation  The Star Wars Corporation  20th Century Fox Television  Nelvana (ส่วนแอนิเมชัน) 
ออกอากาศ
เครือข่าย: CBS
ออกอากาศ:   17 พฤศจิกายน ค.ศ. 1978 (1978-11-17) 
สตาร์ วอร์ส ฮอลิเดย์สเปเชียล (อังกฤษ: Star Wars Holiday Special) กำกับโดย Steve Binder เป็นภาพยนตร์ในเรื่องแต่งชุดสตาร์ วอร์สที่ผลิตสำหรับออกฉายทางโทรทัศน์ในสหรัฐอเมริกา ค.ศ. 1978 นำแสดงโดยนักแสดงหลักจากฉบับภาพยนตร์รวมทั้งแนะนำตัวละครใหม่เช่นโบบา เฟตต์ ซึ่งจะมีบทบาทในภาพยนตร์ตอนต่อๆ ไป ถือเป็นภาพยนตร์ภาคแยกของสตาร์ วอร์สตอนแรกอย่างเป็นทางการ ภาพยนตร์ตอนนี้ออกฉายทางโทรทัศน์เพียงครั้งเดียวในสหรัฐอเมริกาเมื่อวันศุกร์ที่ 17 พฤศจิกายน ค.ศ. 1978 (หนึ่งสัปดาห์ก่อนเทศกาลขอบคุณพระเจ้า) ทางสถานีโทรทัศน์ CBS ตั้งแต่เวลา 20-22 นาฬิกา EST
เนื้อเรื่องหลักของตอนพิเศษทั้งหมด กล่าวถึงตอนที่ชิวแบคคาและฮัน โซโลเดินทางไปยังคาชี้ก ดาวบ้านเกิดของชิวแบคคา เพื่อเฉลิมฉลองวันแห่งชีวิต (Life Day) แต่ถูกตามล่าโดยสายลับของจักรวรรดิกาแลกติกซึ่งกำลังค้นหาสมาชิกพันธมิตรกบฎบนดาวดวงนี้ ภาพยนตร์เรื่องนี้นำผู้ชมไปพบกับสมาชิกครอบครัวของชิวแบคคาทั้งสามตน ได้แก่อิตชีผู้เป็นบิดา มัลลาผู้เป็นภรรยา และลัมปี้บุตรชาย  อย่างไรก็ดีชื่อเหล่านี้ได้รับการอธิบายในภายหลังว่าเป็น "ชื่อเล่น" โดยทั้งสามมีชื่อจริงว่า อัตติชิกุก มัลลาโตบัก และลุมปาวารู ตามลำดับ
นอกจากนั้นแล้วรายการตอนนี้ยังมีตัวละครอื่นจากเนื้อเรื่องหลัก ได้แก่ ลุค สกายวอล์คเกอร์ ซีทรีพีโอ อาร์ทูดีทู ดาร์ธ เวเดอร์ และเจ้าหญิงเลอา (ซึ่งร่วมร้องเพลงประกอบหลักของรายการตอนนี้ โดยใช้ดนตรีจากดนตรีธีมหลักของสตาร์ วอร์ส โดยจอห์น วิลเลียมส์) ภาพบางส่วนได้มาจากฟุตเตจที่ไม่ได้ใช้ของการถ่ายทำสตาร์ วอร์ส และมีบางส่วนเป็นภาพยนตร์การ์ตูนผลิตโดยบริษัทเนลวานาจากโตรอนโต ซึ่งเป็นการปรากฏตัวครั้งแรกของตัวละครโบบา เฟตต์ นักล่าเงินรางวัล ฉากในเรื่องบางฉากเป็นฉากในอวกาศและยานอวกาศ รวมถึงมิลเลนเนียม ฟาลคอน และยานพิฆาตดารา บางส่วนที่เป็นรายการโทรทัศน์ในเรื่องและการ์ตูนในเรื่องถ่ายทำที่สถานที่อื่นๆ เช่น แคนตินาบนดาวเคราะห์ทะเลทรายทาทูอีน และดาวเคราะห์มหาสมุทรสีแดงชื่อพานนา เป็นต้น
ภาพยนตร์ตอนนี้ได้เรียบเสียงตอบรับในทางลบอย่างท่วมท้น แอนโธนี แดเนียลส์ ผู้แสดงเป็นซีทรีพีโอ ได้กล่าวติดตลกเอาไว้ในสารคดีโปรโมตคอนเสิร์ทสตาร์ วอร์ส อินคอนเสิร์ท ว่า จักรวาลสตาร์ วอร์สนั้น ยังนับรวมถึง "หนังตอนพิเศษวันหยุดสุดห่วยที่ไม่มีใครพูดถึง" นี้ด้วย Nathan Rabin จาก AV Club ได้เขียนไว้ว่า "เป็นการยากที่ผมจะไม่เชื่อว่าภาพยนตร์ตอนพิเศษฯ นี้ ไม่ได้ถูกเขียนบทและกำกับโดยถุงโคเคนที่ทรงสติปัญญา" ทางจอร์จ ลูคัสเอง ก็ไม่ได้มีส่วนร่วมในการผลิตภาพยนตร์เรื่องนี้มาก และมีรายงานว่าเขาไม่ชอบใจกับผลลัพธ์ที่ออกมานัก อย่างไรก็ดี Patty Maloney ผู้รับบทลัมปี้ ได้กล่าวไว้เมื่อ ค.ศ. 2008 ว่ามีการส่งจดหมายอนุมัติการตัดสินใจถ่ายทำมายังกองถ่ายทุกๆ วัน David Acomba เพื่อนร่วมชั้นของลูคัสที่โรงเรียนภาพยนตร์ USC เคยได้รับเลือกให้มากำกับภาพยนตร์ตอนพิเศษนี้ แต่เขาตัดสินใจไม่เข้าร่วมโครงการ ซึ่งเป็นการตัดสินใจที่ลูคัสนับสนุน
ภาพยนตร์ตอนพิเศษวันหยุดของสตาร์ วอร์สนี้ ไม่เคยได้รับการออกอากาศซ้ำ และไม่เคยถูกผลิตออกเป็นสื่อสำหรับรับชมในบ้านอย่างเป็นทางการ ทำให้มีสถานภาพเป็นตำนานทางวัฒนธรรม เนื่องจากการมีอยู่ของมันแทบจะถือเป็นของ "ใต้ดิน" โดยมีการเผยแพร่ภาพยนตร์ตอนพิเศษนี้ผ่านวิดีโอที่อัดจากการออกฉายทางโทรทัศน์โดยแฟนๆ ที่รับชม ซึ่งต่อมาก็ได้รับการทำซ้ำลงบนสื่อดิจิทัล เผยแพร่ผ่านอินเตอร์เนทและแผ่นเถื่อนต่างๆ